1Lebbi kessing muwi tau kasiyasi iya malempué atuwonna, naiya tau madonggo iya pojiyéngngi mabbellé.
2Apatongngé tennasibawang pangissengeng, dé’ namakessing; tau iya mapperi-periyé mébbui matu asalang.
3Naparogiwi aléna tolinoé nasaba adonggonna, nainappa napassala PUWANGNGE nasaba gau’éro.
4Tau sugié, tuli tattambai silaonna; tau kasiyasié mala risalaiwi ri silaonna.
5Tau iya mabbellé ri pengadilangngé, dé’ matu naleppe polé ri pahukkungengngé.
6Tungke tau makkuragai malai atinna tau pentingngé; sininna tauwé maéloi massellao sibawa tau malaboé.
7Tau kasiyasié ri pakariyawai ri silessurenna, apalagi ri silaonna. Namuni makkuragai, naulléi taré’i mennang.
8Niga lellungngi pangissengengngé, namaséiwi aléna; sibawa niga méngngerangngi aga iya nagguruiyé, masennangngi matu.
9Tau iya mabbellé ri pengadilangngé pasti rihukkungngi matu sibawa ripabbinasa.
10Dé’ nasitinaja tau madonggoé tuwo maona, sibawa dé’to nasipato ataé paréntai panguwasaé.
11Tau mapanré naulléi tahangngi caina. Ripojiwi nasaba dé’ nabati-batiwi asalanna tauwé lao ri aléna.
12Caina arungngé pada-padai angngaunna singaé; akessingenna arungngé pada-padai cinoddo iya rica’éngngi tanet-tanengngé.
13Ana’ iya madonggoé weddingngi naancuru ambo’na. Bainé iya pojiyéngngi mannoko-noko sinrupai uwai tetti dé’é nappésau.
14Bola sibawa waramparangngé weddingngi rilolongeng polé ri tomatowaé, iyakiya bainé iya mapanré iyanaritu pabbéré polé ri PUWANGNGE.
15Makkuttu-kuttué mébbui tauwé memme matinro, na angkanna tokuttué alupureng matu.
16Tau iya turusiyéngngi parénta-paréntana Allataala salama’i matu, tau iya dé’é naangke’i matéi matu.
17Tulungngi tau kasiyasié pada muwi mappainreng lao ri PUWANGNGE; PUWANGNGE matti mpale’i matu.
18Atoro’i ana’mu ri wettu engkana mupa amménasang; rékko dé’, bettuwanna muwacinnaiwi ancurukenna.
19Leppessangngi tau iya masitta’é macai péneddingiwi addimonrinna. Rékko mutulungngi, banna mutambaiwi caina.
20Rékko mupojiwi magguru sibawa méngkalinga pangaja, mancajiko matti tau iya mappangissengengngé.
21Tolinoé mappunnaiwi maéga rancana, iyakiya banna apettunna PUWANGNGE iya kajajiyangngé.
22Sipa’ iya riyamménasaiyé polé riséddié tau iyanaritu atinulurenna. Lebbi muwi kasiyasié naiya mancaji pabbelléngngé.
23Pakalebbii PUWANGNGE, namasennang atuwommu; masennakko matu sibawa leppe polé ri acilakangngé.
24Engka tau iya makuttué dé’ padanna; muwi témpui inanré muttama ri bawana bata-batato.
25Rékko rihukkungngi tau matempoé, tau iya dé’é pangalamanna lolongengngi pappagguruwang. Rékko tau engkaé akkalenna riyampareng tattamba mapanréi matu.
26Ana’ iya callaéngngi sibawa paddésu’i tomatowanna, iyanaritu ana’ iya mappakasiri-sirié sibawa ricella.
27Ana’ku, rékko dé’na mumaélo magguruna, muwallupaiwi matu aga iya puraé muwaggurui.
28Mabbéré asabbing bellé-bellé, bettuwanna pakariyawai hukkungngé; cilakaiwi tauwé, magello napérasai tau majaé.
29Tau madonggo iya matanré atié pasti ribabbai matu.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn